KIRJALLINEN KYSYMYS E-0890/01 esittäjä(t): Juan Naranjo Escobar (PPE-DE) komissiolle. Sokrates-ohjelma kaudelle 2000-2006.



Virallinen lehti nro 340 E , 04/12/2001 s. 0117 - 0117



KIRJALLINEN KYSYMYS E-0890/01 esittäjä(t): Juan Naranjo Escobar (PPE-DE) komissiolle (27. maaliskuuta 2001) Aihe: Sokrates-ohjelma kaudelle 2000-2006 Muutama viikko sitten komissio julkaisi kertomuksen Sokrates-toimintaohjelman toteuttamisesta vuosina 1995-1999. Joitakin komission myöntämiä ohjelman epäkohtia ovat, että niukkojen määrärahojen takia kaikkia hakemuksia ei voi hyväksyä, opiskelijoiden ja opettajien liikkuvuudella on esteitä, toisessa maassa suoritettujen opintojen tunnustaminen on vaikeaa ja osallistujamaat myöntävät erisuuruisia stipendejä. Vuosina 1995-1999 noin 460 000 opiskelijalle myönnettiin Sokrates-ohjelmaan liittyvä Erasmus-stipendi. Voiko komissio ilmoittaa yksityiskohtaisesti, mitkä tällä hetkellä ovat opiskelijoiden ja opettajien liikkuvuuden esteet? Miten komissio aikoo kaudella 2000-2006 voittaa sellaiset vaikeudet, kuten menettelyiden hitauden, liian pitkät maksuajat ja ohjelmien taloudellisen merkityksen korostaminen kasvatuksellisten seikkojen kustannuksella? Mihin konkreettisiin toimiin komissio aikoo ryhtyä ratkaistakseen muissa maissa suoritettujen opintojaksojen tunnustamiseen liittyvät ongelmat? Miten komissio perustelee opiskelijoille myönnettyjen stipendien suuret erot eri maissa aina 100 eurosta yli 800 euroon kuussa? Mihin muihin toimenpiteisiin komission on ryhtynyt, jotta päästäisiin siihen tavoitteeseen, että kukin EU:n kansalainen hallitsisi kaksi vierasta yhteisön kieltä? Viviane Redingin komission puolesta antama vastaus (1. kesäkuuta 2001) Erasmus-liikkuvuutta Euroopassa on ollut lukuvuodesta 1987-88 lähtien, ja liikkuvien opiskelijoiden määrä kasvaa yhä vuosittain noin 10 prosenttia. Yhden tai kahden vuoden kuluessa noin miljoona eurooppalaista opiskelijaa on opiskellut jossakin toisessa Euroopan maassa. Jäsenvaltioiden keskinäinen sekä jäsenvaltioiden instituutioiden ja komission yhteistyö on mahdollistanut tällaisen kehityksen. Arviointiraportti, johon arvoisa parlamentin jäsen viittaa, osoittaa positiivista kokonaistulosta Sokrates-ohjelman ensivaiheessa. Erasmuksen yhteydessä on otettu mukaan useita toimenpiteitä, joiden tarkoitus on poistaa esteitä liikkuvuudelle, ja komissio kehittää niitä edelleen. Esimerkkinä mainittakoon Euroopan opintosuoritusten ja arvosanojen siirtojärjestelmä (ECTS), jolla edistetään opintosuoritusten hyväksymistä, kielten intensiivikurssit ja muut kielitaitoa vahvistavat toimet, joilla pyritään poistamaan kielitaitokuilua, sekä tiedotuskampanjat, kuten Socrates on the move. Komissio tukee myös ohjelman ulkopuolella useita aloitteita, jotka liittyvät arvoisan parlamentin jäsenen esiin ottamaan aihepiiriin: Tutkintotodistuksen liitteen käyttöön ottaminen vähentää osaltaan esteitä opintosuoritusten hyväksymiselle. Bolognan prosessi (Bolognassa 19. kesäkuuta 1999 kokoontuneiden Euroopan opetusministereiden yhteinen julistus) johtanee lopulta siihen, että opintosuoritusten ja arvosanojen siirtojärjestelmän ja tutkintotodistuksen liitteen kaltaiset toimenpiteet yleistyvät. Lisäksi ehdotus liikkuvuutta koskeviksi suosituksiksi (joista sovitaan koulutusneuvoston kokouksessa) koskettelee monia keskeisiä aiheita, jotka liittyvät opiskelijoiden ja opetushenkilökunnan liikkuvuuden esteisiin. Sokrates-ohjelman toisesta vaiheesta tehdyssä päätöksessä vahvistetaan Erasmus-liikkuvuusohjelman hajauttaminen. Tämä edellyttää, että jokainen osallistujamaa hallinnoi Erasmus-liikkuvuusvaroja, jotka sille on myönnetty. Apurahojen taso riippuu siis kansallisesta käytännöstä ja siitä lisärahoituksesta, joka kansallisella tasolla on käytettävissä.